钦定古今图书集成/明伦汇编/家范典/第053卷 > 春秋四传 > 《杞伯姬来》
## 钦定古今图书集成/明伦汇编/家范典/第053卷 > 春秋四传 > 《杞伯姬来》

《春秋》庄公二十有七年“冬，杞伯姬来。”

《左传》：“归，宁也。凡诸侯之女，归宁曰来，出曰来归。夫人
归宁曰如某，出曰归于某。”

《公羊传》：其言来何？直来曰来，大归曰“来归。”

胡传“归宁也。”礼，父母在岁一归宁。若归而合礼，则常
事不书。其曰“杞伯姬来”者，不当来也。女子有行，远父
母兄弟，春会于洮，冬又归鲁，故知其不当来也。来而
必书，《春秋》于男女往来之际严矣。

〈大全〉高氏曰：伯姬春方出与公会，而冬又来，何其不安于杞也？杞伯不能制其妻，如其国何？　张氏曰：“志其来往之数，非岁一归宁之义，所以厚男女之别也。”　汪氏曰：“《春秋》内女之适诸侯，惟杞伯姬，四书来，一书会，则伯姬之越礼可知矣。伯姬之后，惟书齐高固及子叔姬来，亦非礼也。”